
1. Contextul abordării problemei

Pentru a putea înţelege mai bine contextul în care se desfăşoară dezbaterile referitoare la construirea unei politici externe şi de securitate europene şi întreaga problematică legată de apărarea în Europa – ni s-a părut semnificativ de prezentat un studiu realizat sub egida Centrului de relaţii internaţionale (CRIS), intitulat «La defense en Europe», publicat în Note şi studii documentare dec./1998.

Studiul pune în evidenţă necesitatea de a aborda problema relaţiilor dintre instituţiile europene şi NATO în contextul mult mai larg al evoluţiilor geostrategice contemporane. 

După căderea zidului Berlinului, Europa comunitară capătă o poziţie geostrategică originală.

Ca elemente caracteristice ale acestui proces sunt menţionate complexitatea şi dificultatea conturării unei ordini europene de securitate într-un mediu internaţional nesigur, în care protagonista este NATO şi în principal S.U.A. 

La fel de important este şi faptul că Europa comunitară constituie un important pol economic – în care un rol esenţial îl are integrarea în UE, dar şi un important pol de atracţie şi influenţă pentru Europa centrală şi de est.

În acest context, un rol deosebit de important îl are procesul de construire a unei identităţi europene de apărare, a unei politici externe şi de securitate specifice.

Anul 1999 - a fost pentru Europa anul crizei din KOSOVO care a pus în evidenţă nevoia unui demers critic dur.

Lecţia KOSOVO – a constituit un test relevant pentru identificarea în mod critic a limitelor şi a posibilităţilor reale ale integrării Europei în sistemul mondial de securitate, a capacităţii ei de a gestiona efectiv crizele declanşate pe continent.

Iniţiativa Pactului de Stabilitate în Balcani constituie o provocare deosebită pentru regândirea şi schimbarea rolului Europei occidentale, a relaţiilor sale cu Europa centrală şi de est, în special cu ţările din Balcani.

 

Concluziile studiului sunt destul de pesimiste şi subliniază faptul că:

· Europa, în prezent, n-are capacitatea de angajament internaţional – ceea ce constituia un handicap major în afirmarea identităţii sale pe scena internaţională.

· Formele de manifestare ale Europei s-au limitat, mai ales la nivelul diplomaţiei declarative, în defavoarea diplomaţiei operaţionale.

· La aceste concluzii adăugăm faptul că în timpul crizei din Kosovo au reieşit clar carenţele gândirii şi acţiunii convergente europene.

Convergenţa politică la nivel european este marcată de disensiuni între europeni şi între europeni şi SUA. Alţi factori perturbatori au fost: 

· absenţa conturării clare a intereselor prezente şi de perspectivă ale Europei şi nepromovarea lor fermă în situaţia dată – ceea ce a dus la o simplă reacţie, de circumstanţă, faţă de criza declanşată;

· dificultatea articulării intereselor europene cu interesele naţionale ale ţărilor din Europa occidentală şi cu interesele ţărilor din Europa centrală şi de est; 

În acest larg context, corolarul politicii externe şi de securitate comune (PESC) este realizarea unei politici de apărare europene comune, proces extrem de complex şi dificil de realizat, având în vedere că necesită o autonomie instituţională.


Acest proces implică realizarea unor condiţii cum ar fi:

· realizarea unei armonizări între apărarea comună şi suveranitatea statelor din cadrul Europei;

· o împărţire a puterii de decizie între state;

· existenţa unei autorităţi europene politice şi operaţionale;

· adaptarea rapidă la dinamica arhitecturii de securitate şi la schimbările de ordin geostrategic de pe plan internaţional.

· eliminarea dificultăţilor şi neclarităţilor în stabilirea relaţiilor dintre UE-UEO-NATO.

Referitor la această ultimă problemă, anul acesta s-au desfăşurat reuniuni şi evenimente internaţionale care au dat direcţii noi relaţiei dintre UE-UEO-NATO.

 

 

 

 

 

1. UEO – problematică şi perspectivă 

Încă de la Consiliul European de la Maastricht (9-10 decembrie 1991) – au fost prezentate dispoziţii privind politica externă şi de securitate comună a Europei – evocată de fapt încă din 1954.

S-au constituit grupuri de reflecţie la reuniunile de la Corfu în 1994, la Torino în 1996, care au avut în centrul dezbaterilor problemele afirmării identităţii europene pe scena internaţională. Au fost puse în evidenţă următoarele preocupări:

· punerea în acţiune a vocaţiei globale a Europei printr-o mai mare capacitate de acţiune;

· stabilirea căilor acestor prezenţe şi legitimitatea lor;

· probleme legate de eficacitatea acţiunilor cât şi de coerenţa politicii externe a UE;

· acestea implică atât probleme de ordin politic cât şi instituţional;

· identificarea dificultăţilor: absenţa personalităţii juridice, o structură hibridă (compusă din 3 piloni - 1- CECA, CE, Euratom; 2- PESC; 3- Cooperarea în materie de justiţie şi afaceri interne);

Reuniunea de la Washington din 23-25 aprilie 1999 a pus în centrul discuţiei noul concept strategic al NATO, în funcţie de care a fost regândită relaţia UE-UEO-NATO. Noul concept strategic a pus în evidenţă rolul deosebit al NATO în menţinerea securităţii şi stabilităţii în Europa, mai ales prin cooperarea transatlantică. Realizarea misiunilor esenţiale ale NATO în secolul XXI vizează mai ales gestiunea crizelor prin cooperare, parteneriat şi dialog.

Documentele reuniunii au pus în evidenţă şi elemente de autonomie a acţiunii Europei pe plan militar şi în privinţa elaborării politicii externe şi de securitate.

În comunicatul final al summit-ului de Washington D.C. se precizează că se va acorda un rol mai substanţial “componentei europene” în cadrul Alianţei.

Astfel, la punctul 9 se precizează că Alianţa salută “întărirea politicii europene în materie de securitate şi apărare prin Tratatul de la Amsterdam. Acesta este un proces deosebit de important pentru Alianţă şi confirmă rolul mai puternic european în contribuţia la vitalizarea Alianţei pentru secolului XXI”.

În acest scop:

- Uniunea Europeană va avea acţiuni autonome şi poate lua decizii care să aprobe acţiuni militare fără ca NATO să se implice;

- NATO şi UE vor asigura dezvoltarea consultărilor reciproce, cooperării şi transparenţei, pe baza mecanismelor deja existente între cele două organizaţii;

- UE şi aliaţii europeni vor întări capacităţile militare, în special pentru noi misiuni;

- Se acceptă ca alte ţări, nemembre, să participe la operaţiunile de răspuns în perioada de criză, prin consultări în cadrul UEO;

- Se asigură accesul UE la capacităţile NATO pentru a contribui la elaborarea unor planuri militare;

- Se vor identifica unele opţiuni de comandă europene, pentru ca UE să-şi asume efectiv responsabilităţile ce-i revin;

- Se vor adopta planurile de apărare ale NATO pentru a încorpora forţele UE în vederea anumitor operaţiuni;

- Se va promova cooperarea regională în cadrul EAPC, luând în considerare şi iniţiativele locale.

La reuniunea NATO – ţările vecine cu R.F. Iugoslavia, a fost abordată problema rolului ţărilor din Balcani şi din sud-estul Europei, în asigurarea unei stabilităţi durabile în spaţiul euro-atlantic. S-a subliniat că:

- securitatea regiunii Balcanilor are rol esenţial;

· dorinţa de a integra un număr cât mai mare de ţări în NATO;

· creşterea rolului acţiunilor de parteneriat, cooperare între statele membre şi nemembre NATO;

· România a subliniat rolul flancului sudic al Alianţei şi necesitatea întăririi acestuia şi a propus un Parteneriat euro-atlantic pentru Sud-Estul Europei.

Consiliul ministerial al UEO din 10-11 mai 1999, desfăşurat la nivel de miniştri de externe şi ai apărării din 28 de state (cu statut divers în organizaţie) a discutat noua etapă a raporturilor din UEO şi UE.

Referitor la procesul de cristalizare a Identităţii Europene de Securitate şi Apărare s-a subliniat necesitatea:

· stabilirii unui plan de convergenţă în scopul creşterii capacităţii militare comune europene, elaborarea unor criterii de convergenţă;

· adoptării acordurilor privind cooperarea mai strânsă între UE şi UEO, în vederea realizării identităţii europene de securitate (prevăzute într-un protocol al Tratatului european de la Amsterdam);

Aceste acorduri permit o integrare progresivă a UEO în UE care ar căpăta în paralel competenţe în domeniul apărării. 

Summitul de la KÖLN (2-3 iunie 1999), a aprobat această propunere de integrare a UEO în UE, menţionându-se că aceasta va fi un proces îndelungat, complex. Dintre obstacolele majore ale acestui proces de integrare UE-UEO au fost menţionate absenţa unei voinţe comune în cadrul UEO în ceea ce priveşte căile de realizare ale integrării UEO în UE. 

Primul ministru britanic Tony Blair îşi exprimase opţiunea pentru o integrare politică în UE şi pentru păstrarea dimensiunii militare în cadrul UEO; Germania sprijinea dotarea rapidă a UE cu o capacitate de apărare. Franţa şi Belgia au subliniat nevoia unei acţiuni în timp, prin intermediul unui tratat care să reglementeze clar această integrare.

Un alt obstacol îl constituie compoziţia extrem de diversă a UEO care cuprinde ţări aflate în stadii de integrare diferite, atât în UEO cât şi în UE şi NATO. 

Este de menţionat faptul că în cadrul grupurilor de reflecţie au fost prezente poziţii diferite, problema fiind încă deschisă, pe variante ca:

· parteneriat întărit UE-UEO, în care UEO se va ocupa de apărarea comună clasică;

· integrarea progresivă UE-UEO şi dublarea structurilor PESC;

· rezolvarea complicatei ecuaţii UE-UEO-NATO.

Multiple dificultăţi sunt legate de dubla dependenţă a UEO de UE şi de NATO, precum şi de dificultatea de a «concilia ireconciliabilul», (având în vedere divergenţele dintre interesele S.U.A. şi interesele Europei). 

Într-una din ultimele alocuţiuni ale secretarului general al UEO, sunt puse în evidenţă câteva posibile concluzii legate de rolul UEO în noua arhitectură de securitate europeană: 

· UEO rămâne în continuare un potenţial deosebit în afirmarea Europei pe plan geostrategic, fiind încă singura organizaţie europeană cu competenţe în domeniul apărării.

· Pentru Europa, actualmente, este o ocazie unică de a dezvolta politica externă şi de securitate europeană, de a valorifica calea deschisă de reuniunea de la Wasington, de a dota UE cu mijloacele care să-i permită să ia decizii în domeniul prevenirii conflictelor şi în organiazrea unor misiuni de gestionare a crizelor.

· Este nevoie de timp pentru a pune la punct o capacitate de acţiune şi forţe militare cu adevărat eficace.

· Există două căi pe care trebuie să se acţioneze: întărirea pilonului european în cadrul NATO şi dezvoltarea politicii externe şi de securitate europeană care ar trebui să se sprijine reciproc.

· O întrebare actuală este: cum se pot constitui structurile necesare în cadrul UE? 

· punctul de plecare îl constituie faptul că, în prezent, capacitatea reală de intervenţie este minimă în raport cu cea a S.U.A.;

· este nevoie de a armoniza structurile naţionale europene de apărare şi nevoile militare ale fiecărei ţări cu obiectivele strategice ale Europei pe termen scurt şi lung;

· este inoportun şi periculos a goli de sens această structură (UEO) care are încă un mare potenţial de a coopera direct cu UE şi NATO şi de a-şi crea instrumente operaţionale proprii (un stat major militar, un comitet militar, punerea în acţiune a unor misiuni de gestionare a crizei). 

Demn de remarcat este faptul că pe data de 1 noiembrie 1999, purtătorul de cuvânt al ministrului afacerilor externe finlandez, a anunţat că Finlanda va propune la summitul UE de la Helsinki, formarea unui «comitet militar» însărcinat cu “gestioanrea crizelor”. Comitetul cu caracter consultativ va pune la dispoziţia politicienilor expertizele necesare elaborării proiectelor militare ale unor viitoare misiuni europene de gestionarea conflictelor.

Actualmente gestionarea soluţiilor de criză, intră în atribuţiile Consiliului pentru politică externă şi securitate comună al UE (PESC), condus de Javier Solana. 

Summitul de la Helsinki ce va avea loc în luna decembrie 1999 va hotârî direcţiile principale de acţiune ale Uniunii Europene în relaţia sa cu UEO şi va contura strategia viitoare a politicii externe şi de securitate europene.

